Document ID: 32015R0057

KOMISIJOS ĮGYVENDINIMO REGLAMENTAS (ES) 2015/57
2015 m. sausio 15 d.
kuriuo iš dalies keičiamos Įgyvendinimo reglamento (ES) Nr. 792/2012 nuostatos dėl leidimų, sertifikatų ir kitų dokumentų modelių taisyklių, numatytų Tarybos reglamente (EB) Nr. 338/97 dėl laukinės faunos ir floros rūšių apsaugos kontroliuojant jų prekybą ir Komisijos reglamente (EB) Nr. 865/2006, nustatančiame išsamias Tarybos reglamento (EB) Nr. 338/97 įgyvendinimo taisykles
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 1 dalį,
kadangi:
(1)
siekiant įgyvendinti tam tikras Nykstančių laukinės faunos ir floros rūšių tarptautinės prekybos konvencijos (CITES) (toliau - Konvencija) šalių konferencijos šešioliktame susitikime (2013 m. kovo 3-14 d.) priimtas rezoliucijas, tam tikras Komisijos įgyvendinimo reglamento (ES) Nr. 792/2012 (2) nuostatas reikėtų iš dalies pakeisti ir papildyti jį naujomis nuostatomis;
(2)
visų pirma, atsižvelgiant į CITES konferencijos rezoliuciją Nr. 16.8, reikėtų įterpti nuostatas, pagal kurias būtų galima išduoti specialius muzikos instrumentų sertifikatus siekiant supaprastinti jų pervežimą per sieną nekomerciniais tikslais, o atsižvelgiant į CITES konferencijos rezoliuciją Nr. 14.6 reikėtų nustatyti naują šaltinio kodą X, skirtą „egzemplioriams, paimtiems iš jokios valstybės jurisdikcijai nepriklausančios jūros aplinkos“;
(3)
Įgyvendinimo reglamentas (ES) Nr. 792/2012 turėtų būti atitinkamai iš dalies pakeistas;
(4)
kadangi šį reglamentą reikėtų taikyti kartu su Reglamentu (EB) Nr. 865/2006, svarbu, kad abu reglamentai būtų taikomi nuo tos pačios dienos;
(5)
šiame reglamente numatytos priemonės atitinka Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Įgyvendinimo reglamentas (ES) Nr. 792/2012 iš dalies keičiamas taip:
1.
1 straipsnis iš dalies keičiamas taip:
a)
įterpiamas šis 5a punktas:
„5a)
muzikos instrumentų sertifikatų;“
;
b)
8 punktas pakeičiamas taip:
„8.
asmeninės nuosavybės sertifikatų, kilnojamosios parodos sertifikatų ir muzikos instrumentų sertifikatų papildomų lapų;“
;
2.
2 straipsnio 1 dalis pakeičiama taip:
„1. Importo leidimų, eksporto leidimų, reeksporto sertifikatų, asmeninės nuosavybės sertifikatų, pavyzdžių rinkinių sertifikatų bei muzikos instrumentų sertifikatų ir paraiškų gauti šiuos dokumentus formos atitinka I priede pateiktą pavyzdį, išskyrus naudojimui šalies viduje skirtas tų formų dalis.“
;
3.
priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. sausio 15 d.

Labels: 1
20
7
3
12